Кристин Юрукова
Краят на една война

chitanka.info

С измама ги победиха —

и то каква!

Изкусната хитрост

на враговете им —

вместо почтено

да убиват

се хвърлят

да се съвкупяват

с армията

съблазнителка

на амазонките.

Бойно поле

от щръкнали гърди,

нива от налети

със сок зърна,

хоризонти

от бедра разтворени.

Семето доузрява

в стремената бързи

на страстта.

Викове на удоволствие

сред коридорите

мрачни на историята.

Армията на децата,

които ще се родят,

няма да воюва

вече с никого.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.